**9-Mavzu: Massajning ovqat hazm qilish a’zolariga ta’siri**

**Reja:**

1. Ovqat hazm qilish a’zolari sistemasi.

2. Massajning ovqat hazm qilish sistemasiga ta’siri

Ovqat hazm qilish a’zolari sistemasiga og‘iz, lab, halqum, qizilo‘ngach, me’da, ingichka ichak, yo‘g‘on ichak, so‘lak va katta hazm bezlari, jigar, o‘t pufagi, me’daosti bezi kiradi. Og‘izga tushgan ovqat mexanik chaynash orqali maydalanadi, suriladi va boshqa jarayonlar sodir bo‘ladi. Bu sistema organizmdan tashqi muhitga modda almashinuvi natijasida ajralib chiqqan. Kerak bo‘lmagan moddalarni chiqarib tashlaydi.



**1-rasm. Hazm organlarining sxemasi:** *1* – halqum; *2* – qizilo‘ngach; *3* – me’da; *4* – o‘n ikki barmoq ichak; *5* – o‘n ikki barmoq ichakni ingichka ichakka o‘tish qismi; *6* – ingichka ichak, *7* – tushuvchi chambar ichak; *8* – «S»simon ichak; *9* – to‘g‘ri ichak; *10* – chuvalchangsimon o‘simta; *11* – yonbosh ichak; *12* – ko‘r ichak; *13* – ko‘tariluvchi chambar ichak; *14* – ko‘ndalang chambar ichak.

**Massajning ovqat hazm qilish a’zolariga ta’siri.** Massaj reflektor ravishda me’da, ingichka ichak va yo‘g‘on ichaklarning silliq mushak tolalariga ta’sir etib, ichaklarning harakatlanish faoliyatini tezlashtiradi. Massaj ta’sirida:

1. Ingichka ichakda (uzunligi 5–6 metr) ozuqa moddalarining so‘rilish jarayoni yaxshilanadi va faollashadi. Sababi shira ajratish bezlarining faoliyati tezlashadi.

2. Yo‘g‘on ichakda (uzunligi 1,5–2 metr) qabziyat holatlari bartaraf etiladi.

**Me’da-ichak tizimi**



Davolovchi massajning vibratsiya usullari ta’sirida bemorlarda jarrohlik operatsiyalaridan so‘ng ichaklarning harakati yaxshilangan. Tananing orqa va qorin mushaklariga massaj orqali reflektor ta’sir qilinganda me’da ichak yo‘lining harakati hamda sekretor funksiyalarning faoliyati yaxshilangan. Jigar sohasida erta boshlangan massaj muolajasi ta’sirida qon va limfa aylanishining kuchayishi, og‘riqlarning kamayishi, reflektor ravishda sekretor hamda ajratish funksiyalarining yaxshilanishi aniqlangan. Umumiy massajdan keyin bemorlarda o‘t suyuqligi ajralishi 100–200 ml oshgan. Ovqat hazm qilish tizimi kasalliklarida yo‘g‘on ichakning motor funksiyasining buzilishi kuzatilgan. Massaj xususiyatlari – oshqozon-ichak kasalliklarida massaj usullari orqali davolanish jarayoni tezlashgan. Massaj kolit va enterokolit, gastroenterologiya, surunkali gastritda foydali tomonlari ko‘rsatiladi. Massaj oshqozon va ichaklarning tartibga soluvchi apparatiga normallashtiruvchi ta’sir ko‘rsatadi, bu ularning sekretor va motor faoliyatini yaxshilaydi, qorin bo‘shlig‘ida qon aylanishini faollashtiradi, bu esa qorin mushaklarini mustahkamlashga yordam beradi.

**Nazorat savollari:**

1. Ovqat hazm qilish sistemasiga qaysi a’zolar kiradi?
2. Massajning ovqat hazm qilish sistemasiga ta’sirini so‘zlang.
3. Ichaklarning harakatiga qanday massaj usuli ta’sir qiladi?